**Spomenici NOB-e u Bosanskom Petrovcu** predstavljaju sjećanje na antifašističku borbu u Drugom svjetskom ratu stanovništva petrovačkog područja. Podignuto je nekoliko spomenika.

**Spomenik u Bravsku**. Podignut je borcima i civilnim žrtvama tokom Narodnooslobodilačke borbe sa područja Bravska. Spomenik je rad Mirka Radulovića. Nakon rata 1992-1995 spomenik je bez ikakvog održavanja.

**Spomenik u Vođenici**. Nakon što su u Aprilskom ratu 1941. god. Sile Osovine okupirale Kraljevinu Jugoslavije, područje Vođenice u današnjoj opštini Bosanski Petrovac, našlo se u, od strane Sila Osovine, novostvorenoj Nezavisnoj Državi Hrvatskoj. Nakon nekoliko mjeseci okupacije, i nacionalne politike u NDH, stanovništvo Bosanskog Petrovca se organizovalo i priključilo Narodnooslobodilačkoj borbi, koju su predvodile partizanske snage. U toj borbi živote su izgubili mnogi borci i civilno stanovništvo.

Tokom 1950-ih izrađeno je prvo spomen obilježje od kamenih blokova. Tokom sedamdesetih izrađen je betonski spomenik, visok 6 m. Ime autora nije poznato. Na spomeniku su, sa svih strana, granitne ploče sa imenima žrtava.

Početkom XXI vijeka spomenik je izvan bilo kakve brige i čitav prostor je neuređen i oštećen. Granitne ploče su oštećene ili u potpunosti razvaljene. Ne postoje nikakve komemorativne svečanosti niti pokušaji da se spomenik dovede u pristojno stanje, pa se može smatrati potpuno zaboravljenim.

**Spomenik u Driniću**. Podignut je na ulasku u Drinić borcima antifašistima iz Drugog svjetskog rata, zanimljivog izgleda i interesantne umjetničke ideje iz sedamdesetih godina prošloga vijeka. Odmah pored ovog impozantnog zdanja nalazi se i spomen ploča žrtvama fašističkog terora ovoga kraja.

**Spomen biste narodnih heroja u Bosanskom Petrovcu** u čast 22 narodna heroja, po čemu je Petrovac bio na prvom mjestu po broju narodnih heroja u odnosu na broj stanovnika. Biste su uklonjene nakon rata 1992-1995. godine.

**Spomen - obilježje u Vrtoču**. Upotpunosti je obnovljeno i svojom simbolikom čuva sjećanje na 408 boraca i 768 žrtava fašističkog terora iz Drugog svjetskog rata sa područja Vrtoča, Bjelaja, Prkosa i Oraškog Brda.

**Spomenik u Medenom polju**. Spomenik predstavlja sjećanje ne samo na poginule, nego i na početak partizanskog vazduhoplovstva vezanog za Aerodrom Medeno Polje. Sa ovog improvizovanog aerodroma prebačeno je preko 2000 ranjenika u savezničke bolnice u Italiji. Uz spomen tablu postavljen je i vojni transportni avion Daglas C-47s (DC-3). Avion je nakon posljednjeg rata uništen eksplozivom i odnešen u staro gvožđe. Spomenik je bez održavanja.

Aerodrom je bio i inspiracija Hajrudinu Krvavcu za njegov film snimljen 1979. god.

Osnovni spomenik, nepoznatog autora, podignut je 1982. god. Predstavlja spojena tri luka koja prave slovo U visine 8 m.

**Titov voz na Oštrelju** je nacionalni spomenik BiH. 44°28′40″N 16°24′08″E﻿ / ﻿44.47778°N 16.40222°E﻿ / 44.47778; 16.40222

Galerija
--------

* Spomenik u VođeniciSpomenik u Vođenici
* Spomenik u BravskuSpomenik u Bravsku
* Spomenik u DrinićuSpomenik u Driniću
* Spomen bista, jedna od 22 postavljene u spomen parkuSpomen bista, jedna od 22 postavljene u spomen parku
* Spomenik u VrtočuSpomenik u Vrtoču
* Spomenik na partizanskom aerodromu Medeno poljeSpomenik na partizanskom aerodromu Medeno polje
* Spomen ploča u Medenom PoljuSpomen ploča u Medenom Polju
* Titov voz na OštreljuTitov voz na Oštrelju